kardosdrur/scandi-wiki huggingface dataset:
Igors Vihrovs

Igors Vihrovs (6. juni 1978 i Riga i Lettiske SSR) er en lettisk gymnast og gymnastiktræner med russisk baggrund. Hans største bedrifter indenfor gymnastikken er med øvelser på gulv, hvor han under Sommer-OL i 2000 i Sydney blev Republikken Letlands første olympiske mester nogensinde.

Karriere 
Vihrovs begyndte at beskæftige sig med gymnastik som 7-årig, og fik sin uddannelse ved Riga 30. mellemskole samt Letlands Sportspædagogiske Akademi. Igors Vihrovs har deltaget ved to Olympiske lege –  Sommer-OL i 2000 i Sydney og Sommer-OL i 2004 i Athen, hvor han i førstnævnte blev Letlands første olympiske mester nogensinde. Desuden har Vihrovs også vundet bronzemedaljer i øvelser på gulv ved både VM i gymnastik i 2001 og EM i gymnastik i 2000. Det blev til en sjetteplads ved VM i gymnastik i 2003.

Siden den 12. april 2002 er Igors Vihrovs Officer af Trestjerneordenen. Igors Vihrovs etablerede gymnastikklubben Olympisk Sportscenter () i Riga, hvor han arbejder som træner.

Se også 
Letlands deltagelse i Olympiske lege

Kildehenvisninger

Eksterne henvisninger 
 Profil hos Letlands Olympiske Komité  
 FIG profil 
 Sports-Reference profil  

Personer fra Riga
Gymnaster fra Letland
Olympiske mestre fra Letland
Officerer af Trestjerneordenen
Adalberts Bubenko

Adalberts Bubenko (16. januar 1910 i Mõisaküla i Guvernement Livland – 7. juli 1983 i Toronto i Canada) var en lettisk kapgænger.

Bubenko vandt ved Sommer-OL i 1936 i Berlin en bronzemedalje i 50 km kapgang med en personlig rekordtid på 4:32:42,2, efter briten Harold Whitlock, der med tiden 4:30:41,4 satte en ny olympisk rekordtid, og dernæst schweizeren Arthur Tell Schwab med tiden 4:32:09,2.

Se også 
 Letlands deltagelse i Olympiske lege

Eksterne henvisninger 
 Profil hos Sports-Reference  
 

Personer fra Valmiera
Kapgængere fra Letland
Olympiske bronzemedaljevindere fra Letland
Arkādijas Have

Arkādijas Have (også Arkādija Park; ) er én af de typiske landskabshaver i Riga, hovedstaden i Letland. Haven ligger i bydelen Torņakalns og omfatter et areal på 6,92 hektar.

I 1808 oprettedes på dette sted en privat have. Med henblik på kommerciel drift opførtes i 1885 et teater i haven; en boldspilbane indrettedes også og parken omdannedes til fornøjelsessted, som Rigas Byråd købte i 1896 og navngav Torņakalna Park. I 1905 udvidedes haven, og nye planter og grønne områder tilplantedes, et gartnerhus opførtes og bækken Mārupītes forløb ændredes til at gå gennem haven. I bækkens tidligere forløb anlagdes damme, vandfald, broer samt nye stier. I 1911 afsluttedes havens udbygning og omdøbtes til Arkādija Park. I 1927 opførtes en musikestrade efter et projekt af arkitekt Pauls Kundziņš, som langt senere nedbrændte og nu er nedrevet.. En del af haven udlejedes for at finansiere havens drift, og lejeren opførte en restaurant som i 1958 ombyggedes til biograf.

Nordvestligt for Arkādijas Have befinder sig den i 1950 etablerede, 1,45 hektar store Lille Arkādijas Have ().

Kildehenvisninger

Eksterne henvisninger 
 Arkādijas Have hos portalen citariga.lv 

Haver
Etableret i 1808
Bygninger, konstruktioner og anlæg i Riga
Luís de Freitas Branco

Luís Maria de Costa de Freitas Branco (født 12. oktober 1890 i Lissabon Portugal, død 27. november 1955) var en portugisisk komponist og musikprofessor.

Branco var Portugals vigtigste komponist i begyndelsen af det 20. århundrede. Han var med til at opbygge det portugisiske musikmiljø, og uddanne en masse fremtidige komponister. 

Han studerede som dreng violin og klaver, og tog senere til bl.a. Berlin og Paris, hvor han studerede komposition hos Engelbert Humperdinck.

Branco har komponeret 4 symfonier, orkesterværker og en violinkoncert. Han blev lærer på Lissabons musikkonservatorium i 1916 hvor han bl.a. underviste landsmanden Joly Braga Santos.

Branco studerede ligeledes Portugals barokkomponister, og producerede en bog om Portugals Kong Johan 4. af Portugal (1603-1656), som selv var en habil komponist.

Udvalgte værker 
 Symphony Nr. 1 (1924) - for orkester
 Symphony Nr. 2 (1926) - for orkester
 Symphony Nr. 3 (1944) - for orkester
 Symphony Nr. 4 (1952) - for orkester
 Violinkoncert (1916) - for violin og orkester
 "Alentejo Suite nr. 1" (1919) - for orkester 
 "Alentejo Suite nr. 2" (1927) - for orkester
 "Scherzo Fantastique" (1907) - for orkester
 "Vathek" (1913) - for orkester
 Symfoniske digt (1905) - for orkester
 "Tentacoes de S.Frei Gil" (1911) - for orkester

Kilde 
 Om Luís de Freitas Branco på Naxos 
  Om Luis Freitas Branco på musicweb-international.com

Eksterne henvisninger 
 

Komponister fra Portugal
Videnskabsfolk fra Portugal
Personer fra Lissabon
Weekend Weekend

Weekend Weekend var et weekend-talkshow på TV2, der gik i luften lørdag d. 12. november 2011 kl. 9.15. 

Sammen med kendte gæster ville værterne hver lørdag og søndag morgen kl. 9-11 lave et morgenshow med interviews og diskussioner. Programmet blev sendt direkte om lørdagen, og søndagens program var optaget efter lørdagens og var derfor ikke direkte, programmet boede i studie 4 på Nordisk Film, samme studie som Natholdet. Værterne fik hver gang besøg af to kendte gæster.

Weekend Weekend blev sendt på TV2 i efteråret 2011 til foråret 2012, grundet at Weekend Weekend ikke havde den fleksibilitet til at afspejle de begivenheder der skete i weekenden. Derfor har TV2 valgt at sende GO' Morgen Danmark alle ugens dage.

Værter 
 Felix Smith (12. november 2011- 27. maj 2012)
 Sara Bro (12. november 2011- 27. maj 2012)
 Ibi Støving (7. januar 2012-27. maj 2012)

Tidligere værter 
 Christiane Schaumburg-Müller (12. november 2011-31. december 2011)

Hovedgæster

2011

2012

Kilder 

Tv-programmer fra TV 2 Danmark
Talkshow fra Danmark
Danske tv-serier fra 2010'erne
José Vianna da Motta

José Vianna da Motta (født 22. april 1868 på øen Sao Tomé - død 1. juni 1948 i Lissabon Portugal) var en portugisisk komponist, pianist og lærer.

Motta studerede klaver hos Franz Liszt og teori hos Hans von Bülow.

Han har komponeret en symfoni, orkesterværker, klaverkoncert, sange,kammermusik og klaverstykker.
Motta var nær ven med Ferruccio Busoni og skrev programmer når denne optrådte til koncerter rundt omkring i Verden.

Motta var direktør på Lissabon musikkonservatorium (1919-1938).

Udvalgte værker 

 Symfoni "Til fædrelandet" (1894; Rev. 1920) - for orkester
 Portugisisk marts (1893) - for orkester
 Påkaldelse af Lusiaderne, op. 19 (1897) - for orkester og kor
 koncert for klaver og orkester (i A-dur) (1886 - 1887)
 Fem portugisiske rapsodier (1891 - ca. 1895) - for klaver
 Portugisiske sange, op. 10 (1893 - 1895) - for sang og klaver
 Kvartet (i a-mol) (1889) - for violin, bratsch og cello
 Åbning Inês de Castro (1886) - (Symfonisk digtning) - for orkester

Kilde 
 Om José Vianna da Motta
  Om José Vianna da Motta på musicweb-international.com 

Komponister fra Portugal
Pianister
Lærere
Ulige Numre

Ulige Numre var et dansk rockband bestående af Carl Emil Petersen (forsanger og guitar), Nick Lee (bas), Teis Lindeskov Søgaard (trommer), Lasse Ziegler (guitar) og Jacob Ulstrup (keyboards).

Karriere 
Bandet udgav den 26. september 2011 debutsinglen "København" som video på Youtube. Videoen, der indeholder en række klip fra København og ældre danske film, opnåede på kort tid flere tusinde visninger, og medførte betydelig medieomtale. Den 31. oktober 2011 udgav Ulige Numre den anmelderroste debut-EP med titlen Ulige numre. EP'en er udgivet på pladeselskabet Auditorium og er produceret af Nikolaj Nørlund. Ulige Numre optrådte den 4. november 2011 i tv-programmet Det Nye Talkshow - med Anders Lund Madsen. Ved Årets Steppeulv i 2012 modtog "København" prisen for "Årets Sang". Yderligere vandt bandet prisen P3 talentet ved P3 Guld i Koncertsalen d. 6. april 2012.

Den 17. februar 2012 optrådte X-Factor-deltager Morten Benjamin på DR1 med sangen 'København".

Ulige Numre udsendte i juni måned 2013 singlen "Blå" fra debutalbummet Nu til Dags, der blev udgivet den 12. august 2013 på pladeselskabet Auditorium.

Ulige Numres andet album Grand Prix udkom den 13. april 2015 og nåede førstepladsen på den danske hitliste. Albummet modtog i februar 2017 guld for 10.000 solgte eksemplarer.

Ved X Factor-finalen i 2015 optrådte Ulige Numre med Jógvan, hvor de opførte sangene "Halvnøgen" og "København". Samme år vandt bandet prisen "årets danske rockudgivelse" ved Danish Music Awards, og forsanger og sangskriver Carl Emil Petersen vandt prisen som "årets danske sangskriver".

Den 13. marts 2017 oplyste bandet på Facebook, at medlemmerne havde besluttet at opløse det. Medlemmerne skrev, at det har været en god tid, men at alt har en ende.

Film og tv 
Nyt blod (DR, 2014)

Diskografi

Album 
 Nu til dags (12. august 2013)
 Grand Prix (13. april 2015)

EP'er 
 Brun & Blond (EP, demo) (10. juli 2010)
 Ulige Numre (31. oktober 2011)

Singler 
 "København" (11. august 2011)
 "Blå" (3. juni 2013)
 "Halvnøgen" (26. januar 2015)

Referencer

Eksterne henvisninger 
 
 

Rockgrupper fra Danmark
Musikgrupper fra 2011
Musikgrupper opløst i 2017
Kidde (slægt)

Slægten Kidde stammer fra proprietærgården Kiddegård i Jelling Sogn i Østjylland. Slægten er oprindeligt politisk nationalkonservativ, og Aage Kidde var med til at grundlægge den ungkonservative bevægelse i Danmark. Kidde-familien tæller også en del officerer, bl.a. oberst Olav Kidde, der var med til at udvikle Flyvevåbnet til et selvstændig værn efter 2. verdenskrig og slotsforvalter på Fredensborg Slot, oberst John Kidde-Hansen.

Mange medlemmer af slægten har haft kunstnerisk talent inden for litteratur og billedkunst; såsom forfatterne Harald Kidde og Astrid Ehrencron-Kidde, multikunstneren  Rune T. Kidde, illustratoren Thormod Kidde og keramikeren Ragnhild Kidde.

Andre familiemedlemmer med en offentlig profil er filmanmelderen Louise Kidde Sauntved, reklamebureauejeren Carsten Kidde og den tidligere tegneserieredaktør Marianne Kidde.

Kendte medlemmer 
 Harald Kidde (1878-1918) – dansk forfatter (Harald Henrik Sager Kidde)
 Olav Kidde (1892-1968) – dansk officer (Olav Kristensen Kidde)
 Rune T. Kidde (1957-2013) – dansk tegneserietegner og forfatter (Rune Torstein Kidde)
 Thormod Kidde (1925-1996) – dansk illustrator og maler
 Aage Kidde (1888-1918) – dansk politiker (Aage Ingebjørn Sager Kaas Kidde)
 Astrid Ehrencron-Kidde (1874-1960) – dansk forfatter (Astrid Margrethe Ehrencron-Kidde, født Ehrencron-Müller)
 Carsten Kidde-Hansen (1912-2004) – dansk direktør
 John Kidde-Hansen (født 1946) – dansk officer og kammerherre
Malte Kidde Skov (født 1989) - dansk møbelarkitekt

Litteratur 
 Otto Asmus Thomsen: Harald Kidde og hans slægt, 1966.

 
Slægter fra Danmark
John Kidde-Hansen

John Kidde-Hansen (født 1. maj 1946 i Sønderborg) er en dansk officer og kammerherre, der er slotsforvalter på Fredensborg Slot.

Biografi 
Han er søn af direktør Carsten Kidde-Hansen og hustru. Kidde-Hansen er oberst og var indtil 2006, hvor han fyldte 60 år, chef for Gardehusarregimentet. Han blev dernæst ansat som slotsforvalter og afløste i denne funktion den tidligere chef for Den Kongelige Livgarde Niels Christian Eigtved. I 2004 blev han kammerherre.

Ordener 
 Kommandør af Dannebrogordenen (2001)
 Dannebrogordenens Hæderstegn (2018)
 Erindringsmedaillen i anledning af Hendes Majestæt Dronningens 70 års fødselsdag
 Erindringsmedaillen i anledning af Hans Kongelige Højhed Prinsgemalens 75 års fødselsdag
 Hæderstegnet for god tjeneste ved hæren
 Finlands Løves Orden
 Forbundsrepublikken Tysklands Fortjenstorden
 Fortjenst Orden
 Nordstjerneordenen
 Phønix Ordenen
 Sydkorsorden
 United Nations Force in Cypres

Kilder 
 Pressemeddelelse om fratræden fra Forsvaret

Kavaleriofficerer fra Danmark
Slotsforvaltere fra Danmark
Kommandører af Dannebrog
Personer i Kraks Blå Bog
John
Personer fra Sønderborg
Kammerherrer fra Danmark
Carsten Kidde-Hansen

Carsten Kidde-Hansen (31. marts 1912 – 7. december 2004) var en dansk direktør, far til John Kidde-Hansen.

Han var søn af snedkermester L.C. Hansen (død 1970) og hustru Anna f. Poulsen, udgik fra Helsingør højere almenskole, blev uddannet ingeniør i maskinteknik fra Københavns Maskinteknikum 1935 og var driftsingeniør hos A/S Titan 1935-44. Han blev dernæst driftsleder hos Danfoss 1944, direktør for fabrikationen sammesteds 1956 og var adm. direktør for fabrikationen 1961-74. Han var medlem af direktionen for Danfoss-Flensburg, Automat. Schalt-und Regelapparate GmbH, og Danfoss-Werk Offenbach GmbH til 1974.

Kidde-Hansen var medlem af Akademiet for de Tekniske Videnskaber, formand for bestyrelsen for Sønderborg Teknikum, medlem af bestyrelsen for Foreningen af Fabrikanter i Jernindustrien i Provinserne 1969-74 og af forretningsudvalget for Sammenslutningen af Arbejdsgivere indenfor Jern- og Metalindustrien i Danmark 1967-74 og af hovedbestyrelsen for Dansk Arbejdsgiverforening 1969-74. 

Han blev gift 1. gang 8. september 1940 med Grethe Stützer (24. juni 1918 – 1949); 2. gang 14. marts 1950 med Annelise Stützer (født 22. september 1923), begge døtre af boghandler A. Stützer (død 1945) og hustru Martha f. Johansen.

Kilder 
 Kraks Blå Bog 1974

Medlemmer af Akademiet for de Tekniske Videnskaber
Personer i Kraks Blå Bog (afdøde)
Danskere i 1900-tallet
Ingeniører fra Danmark
Erhvervsfolk fra Danmark
Carsten
Bernhard Courländer

Bernhard Courländer (2. januar 1815 i København – 14. april 1898 i Baltimore) var en dansk pianist.

Liv og gerning 

Han var født i København af jødiske forældre, købmand Siegmund Wolff (Martin Siegsmund Wilhelm) Courländer (ca. 1784-1832) og Caroline Henriette født Wallach (ca. 1786-1853). 15 år gammel optrådte han som pianist og spillede en koncert af Ferdinand Ries på Det Kongelige Teater efter at have fået undervisning af Conrad Lüders og Ignaz Moscheles, når han var i København. Med offentlig understøttelse rejste han til udlandet, hvor han i flere år uddannede sig under Aloys Schmidts vejledning. Efter sin hjemkomst i 1836 blev han en fejret virtuos, optrådte ved talrige koncerter (bl.a. på Det kgl. Teater 1836, i Musikforeningen 1839 og 1845), altid overordentlig respektfuldt omtalt i Københavnsposten, der fremhæver "vor talentfulde Landsmand" og omtaler hans "Smag og ualmindelige Færdighed". Ved disse koncerter og aftenunderholdninger spillede Courländer især tidens yndede klaverstykker, hvis komponister er klassicismens epigoner: Ries, Friedrich Kalkbrenner, Moscheles, Jan Václav Voříšek, Henri Herz, Adolf Henselt, 1836 dog også Felix Mendelssohn Bartholdy.

Han foretog rejser, deriblandt med François Prume og med Christian Kellermann, og blev 1842 udnævnt til kgl. kammermusikus og var også klaverlærer ved hoffet. 1846 rejste han til Amerika, koncerterede i flere år på de danske øer i Vestindien, i Venezuela og på øen Trinidad, giftede sig med Elise (født ca. 1837 – 27. januar 1908 i Baltimore) og bosatte sig i Baltimore, hvor han levede som klaverlærer ved det med Peabody-institutionen forbundne konservatorium (for hvilket Asger Hamerik blev direktør). Nogle salonkompositioner for pianoforte udkom i København og i Baltimore.

Litteratur 
 S.A.E. Hagen, "Bernhard Courländer", i: C.F. Bricka (red.), Dansk Biografisk Lexikon, København: Gyldendal 1887-1905.
 I. Rée, Tidsskrift for Musik 1858, nr. 8-9, tillæg.

Noder 
 

Jøder fra Danmark
Pianister fra Danmark
Danskere i 1800-tallet
Personer fra København
Kongelige kammermusici fra Danmark
Personer i Dansk Biografisk Leksikon
Peter Newland

Søren Peter Newland (4. november 1866 i Vestervig – 16. juli 1928) var en dansk fotograf.

Han var portrætfotograf og havde forretning på Købmagergade 4 (6) i København. Han blev tilkendt sølvmedalje ved den store internationale udstilling i Dresden 1909 og 1910 blev han medlem af Dansk Fotografisk Forening. Mange af hans portrætter præges af originale kompositioner og nærvær og lune hos de portrætterede.

Det Kgl. Bibliotek har selvportrætter af Newland.

Kilder 
 Ole Hesagers database

Fotografer fra Danmark
Danskere i 1900-tallet
Leopold Hartmann

Friedrich Leopold Hermann Hartmann (8. oktober 1839 i Berlin – 9. maj 1897 på Frederiksberg) var en dansk maler og fotograf.

Han var søn af musikdirektør Carl Vilhelm Hartmann og Anna Charlotte Juliane Kunesch, kom som barn til København, var elev på G.F. Hetsch' tegneskole og studerede samtidig på Kunstakademiet, hvor han vandt den lille sølvmedalje for en modeltegning 1857. Han malede hos Karl Sohn i Düsseldorf 1858-59. Han udstillede derefter en række portrætter (på Charlottenborg Forårsudstilling 1857-58, 1860-62, 1866 og 1883 og på Den Nordiske), inden han senere etablerede sig som fotograf. I mellemtiden deltog Hartmann i den 2. Slesvigske Krig og blev løjtnant. 

Han etablerede sig ca. 1872 som fotograf i København, hvor han indtil 1886 havde forretning i Gothersgade 11 (49). Indtil da havde han været medhjælper hos Heinrich Tønnies i Aalborg, hvis portræt han malede 1868. Selv oplærte han bl.a. Julie Laurberg. Han overdrog sin forretning til Marie Budtz & Co. Hartmann besøgte Italien 1874-75 og 1878. 

Han opgav dog aldrig helt maleriet og blev beskyldt for at overmale sine fotografier med et tæt slør af farve. Han benyttede sig også af en teknik, hvor dekoration og personer er fotograferet hver for sig og derefter monteret sammen til en helhed.

Hartmann blev gift 25. november 1874 i København med Emmy Frederikke Cathrine Bügel (8. november 1853 på Skt. Croix – 1. marts 1917 i København), datter af kaptajn Peter Daniel Bügel og Johanne Mary Anna (Mariane) Dollmann.

Han er begravet i Ringsted.

Malerier 

 Modelfigur (tegning, udstillet 1857, lille sølvmedalje)
 Portræt af frøken S. Bloch (udstillet 1858)
 Portræt af fru A. Hartmann (udstillet 1860)
 Portræt af H.C. Lumbye (udstillet 1861, Tivoli)
 Portræt af kgl. skuespiller J.L. Nyrop (udstillet 1862)
 Portræt af forpagter Marcher (udstillet 1866)
 Portrætter af fotografen Heinrich Tønnies og hans hustru (1868 og 1869, solgt uidentificerede som "et par portrætter af et ægtepar" på Bruun Rasmussen Kunstauktioner 9. november 2009 som lot nr. 619)
 Pløjende bonde (solgt på Dorotheum 13. juni 1990 som lot nr. 355)
 En spaniel på en dug (1869, solgt på Christie's 14. november 2004 som lot nr. 319)
 Dameportræt (udstillet 1883)

Fotografier i publikationer 
 Minder fra Teaterverdenen, 1881-83 (sammen med hoffotograf Jens Petersen & Søn).
 Fru Anna Tychsen som Sylfiden i: Teater- og Bal-Souvenir, 1882.

Referencer

Kilder 
 Ole Hesagers database

Eksterne henvisninger 
 

Fotografer fra Danmark
Danskere i 1800-tallet
Personer i den 2. Slesvigske Krig fra Danmark
Malere fra Danmark
Officerer fra Danmark
Rift Valley (flertydig)

Navnet Rift Valley kan henvise til flere artikler:
 Great Rift Valley, Riftdalen eller dansk/engelsk: Den Østafrikanske Great Rift Valley) er en forkastningszone i det nordøstlige Afrika.
 Rift Valley (Kenya) er en af Kenyas otte provinser.
Dansk Melodi Grand Prix 1960

Dansk Melodi Grand Prix 1960 var en sangkonkurrence der var arrangeret af DR med det formål, at finde en dansk repræsentant til Eurovision Song Contest 1960.

248 sange blev indsendt til konkurrencen, hvorefter et bedømmelsesudvalg fandt frem til de 7 endelige deltagere.
Paradoksalt nok, fik Otto Brandenburg, der var meget populær i disse år, og som deltog med den eneste sang der huskes i dag, ikke en eneste stemme fra juryen.

Fagjuryen bestod af:
 Børge Nordlund
 Poul Clemensen
 Erik Kaare
 Peter Deutsch
 Otto Francker
 Ib Glindeman
 Morten Reesen

 
1960
Musik i 1960
Musik i København
Moderniseringsstyrelsen

Moderniseringsstyrelsen var under Finansministeriet, der blev dannet i 2011 primært ved en sammenlægning af de tidligere styrelser Økonomistyrelsen og Personalestyrelsen. Efter man overdrog personaleområdet til Medarbejder- og Kompetencestyrelsen har Moderniseringsstyrelsen 3. marts 2020 fået sit gamle navn tilbage og hedder igen Økonomistyrelsen og  er beliggende på Landgreven i København.

Referencer

Eksterne henvisninger 
 Moderniseringsstyrelsens hjemmeside

Danske styrelser
Etableret i 2011
Ophørt i 2020
Finansministeriet
Digitaliseringsstyrelsen

Digitaliseringsstyrelsen er en statslig styrelse, som ved regeringsdannelsen i december 2022 blev lagt ind under Ministeriet for Digitalisering og Ligestilling. Styrelsen blev dannet i 2011 primært ved en sammenlægning af dele af IT- og Telestyrelsen og dele af den tidligere Økonomistyrelse under Finansministeriet. Styrelsens primære opgave er at varetage digitaliseringen af den offentlige sektor, og har flere end 200 medarbejdere.

Digitaliseringsstyrelsens opgave er at udforme og implementere digitaliserings- og it-politik på tværs af den offentlige sektor. Styrelsens opgaver falder indenfor fire hovedområder, henholdsvis fællesoffentlig digitalisering, digitale løsninger på velfærdsområderne, it-politik og styring samt fællesoffentlig infrastruktur. 

Rammerne for Digitaliseringsstyrelsens arbejde er blandt andet lagt af de fællesoffentlige digitaliseringsstrategier, som er forankret i styrelsen. Den nuværende strategi gælder for perioden 2016 til 2020 og indeholder mere end 30 initiativer på digitaliseringsområdet. 

Digitaliseringsstyrelsen er blandt andet ansvarlig for en række fællesoffentlige løsninger blandt andet NemID, borger.dk, Digital Post og NemKonto.

Eksterne referencer 
 Pressemeddelse fra Finansministeriet om reorganisering 
 Digitaliseringsstyrelsens hjemmeside.

Noter 

Danske styrelser
Etableret i 2011
Offentlig it
Ministeriet for Digitalisering
Statens Administration

Statens Administration er en styrelse under Finansministeriet, som blev stiftet d. 20. januar 2011 ved en udspaltning fra Økonomistyrelsen.

Styrelsen har til formål dels at hjælpe med effektiviseringer og optimering af administrative opgaver i den statslige administration og dels at understøtte styrelsens regnskabskunder, herunder statens institutioner, i deres regnskabsarbejde.

I forbindelse med regeringens plan om udflytning af statslige arbejdspladser i 2015, flyttede Statens Administration fra Landgreven i København, til den nu nedlagte kaserne i Hjørring.

Statens Administration har været en af statens førende indenfor automatisering af administrative processer, ved indførelse af robotteknologi. 

I september 2020 blev det meddelt, at Statens Administration skulle skære omkring 8% af medarbejderstyrken, blandt andet på baggrund af indførelsen af robotteknologi.

Henvisninger 

Danske styrelser
Finansministeriet